OBH 1397/2001.
Az állampolgári jogok országgyűlési biztosának jelentése
Előadó: dr. Fogarassy Edit

Az eljárás megindulása:
	Az ügyfelei érdekében nevének elhallgatását kérő ügyvéd beadványában sérelmezte, hogy a bv. intézetekben súlyosan korlátozzák az előzetesen letartóztatottakkal való védői érintkezés jogát. 2000. elején a Nagy Ignác, a Gyorskocsi és a Venyige utcai bv. intézetekben lecsökkentették az ügyvédi beszélő időtartamát (hétfőtől csütörtökig 9-11.30 és 13-15.30 között), péntek délután pedig egyik intézetben sem találkozhatnak védenceikkel. (A Venyige utcai objektumban pénteken egyáltalán nincs beszélő.)  A Nagy Ignác utcai objektumból hetente csak egyszer telefonálhatnak a fogvatartottak az ügyvédjüknek, míg a többi intézetből naponta felhívhatják védőiket.
A panaszos kifogásolta, hogy a vidéki rendőrségi fogdákban sem jobb a helyzet, az ügyvédek általában csak munkaidőben mehetnek be védenceikhez. Minden nagyobb kapitányságon védőfal választja el a fogvatartottat az ügyvédjétől, így szinte csak kiabálva tudnak egymással kommunikálni.
	Az ügyben alkotmányos állampolgári joggal összefüggő visszásság gyanújára tekintettel vizsgálatot rendeltem el, melynek keretében a legfőbb ügyészt a panaszban foglaltak átfogó kivizsgálására kértem fel.

Érintett alkotmányos jog:
Védelemhez való jog (Alkotmány 57. § /3/ bek.)

Alkalmazott jogszabályok:
1979. évi 11. tvr. a büntetések és az intézkedések végrehajtásáról:
118. § (1) Az előzetesen letartóztatott
a) büntetőeljárási jogait gyakorolhatja,
(2) Az előzetesen letartóztatott levelezési és látogató-fogadási joga - a védőjével való érintkezés kivételével -, valamint a csomagküldeményhez való joga a büntető eljárás eredményessége érdekében korlátozható.
6/1996. (VII. 12.) IM rendelet a szabadságvesztés és az előzetes letartóztatás végrehajtásáról:
244. § (1) Az intézetnek biztosítania kell az előzetesen letartóztatott büntetőeljárási jogainak a gyakorlását, így különösen azt, hogy a kihallgatásra és a tárgyalásra felkészülhessen, védőt bízzon meg, a védőjével kapcsolatot tartson.
(2) Az előzetesen letartóztatott a védőjével szóban vagy írásban ellenőrzés nélkül érintkezhet. A szóbeli érintkezésre az intézet hivatali idejében kerülhet sor, kivéve, ha a védővel való megbeszélés olyan eljárási cselekmény megtétele végett szükséges, amelynek elmulasztásához jogkövetkezmény fűződik. A távbeszélőn történő érintkezés csak az intézet készülékén történhet, a beszélgetés nem ellenőrizhető, az intézet azonban visszahívással meggyőződhet a hívás jogosságáról.
19/1995. (XII. 13.) BM rendelet a rendőrségi fogdák rendjéről:
3. § (4) A fogvatartott biztonsági felügyelet mellett, ellenőrzés nélkül tarthat kapcsolatot
a) a védőjével, a fogvatartás alapjául szolgáló ügyben eljáró jogi képviselőjével,
(6) A (4) bekezdésben meghatározott kapcsolattartás gyakorisága nem korlátozható.
6. § (5) A fogvatartott távbeszélő használatára a fogvatartást végrehajtó szerv lehetőségei szerint jogosult. A távbeszélő ellenőrzés mellett használható, az ellenőrzés tényéről a fogvatartottat tájékoztatni kell.

A vizsgálat megállapításai:
	A Legfőbb Ügyészség Bv. Törvényességi Felügyeleti és Jogvédelmi Önálló Osztály vezetőjétől kapott tájékoztatás szerint a Fővárosi Bv. Intézet három objektumában valóban nem egységes a védővel való kapcsolattartás szabályozása:
A Nagy Ignác utcai objektumban hétfőtől csütörtökig 9-11.30 és 13-15.30, pénteken 9-11.30 között teszik lehetővé az ügyvédek számára, hogy védenceiket felkeressék. A Gyorskocsi utcai objektumban annyi eltérés tapasztalható, hogy szerdán csak 14.30-ig biztosítják a beszélőt. A Venyige utcai objektumban hétfőtől csütörtökig 8-11.30 és 13.-15.30, pénteken 8-11.30 között kerülhet sor személyes találkozásra. Ennélfogva megalapozottnak tekinthető a panaszos azon állítása, mely szerint péntek délután sehol sem nyílik lehetőség a kapcsolattartásra. Ez a gyakorlat sérti a 6/1996. IM rendelet 244. § (2) bekezdését.
Az ügyészség megvizsgálta az ügyvédi beszélő céljára kialakított helyiségeket is: A Nagy Ignác utcai objektumban hét ilyen helyiség található, ebből három van (plexi)válaszfallal ellátva. Ezekben telefonon keresztül lehet beszélni. A Gyorskocsi utcai objektumban négy, ablakos üvegfallal elválasztott ügyvédi helyiség van, a Venyige utcai objektum első 7 szintjén szintenként három, a 8. és a 9. szinten két-két, beszélő céljára kialakított helyiség található. Ezek mindegyike fejmagasságban több ponton átlyukasztott, iratátadó nyílással ellátott plexi válaszfallal van felszerelve. Az ügyészségi vizsgálat megállapítása szerint valamennyi objektumban megfelelő ezen helyiségek kialakítása, átlagos hangerő mellett biztosított az akadálymentes kommunikáció, a beszélgetés tartalmáról a felügyelet nem szerezhet tudomást.
A telefonhasználat rendje mindhárom intézetben egységesen van szabályozva. A fogvatartottak - a nevelő engedélyével - hetente kétszer, öt perc időtartamban telefonálhatnak, ebből egy alkalommal a védőjükkel beszélhetnek. Indokolt esetben a nevelő engedélyezheti a soron kívüli telefonhasználatot. A bv. intézetekben a távbeszélő igénybevételének gyakoriságát a fogvatartottak létszáma, a rendelkezésre álló telefonkészülékek száma és a személyi állomány szolgálati feladatainak figyelembe vételével határozzák meg. A védelemhez való jog a fogvatartás rendjének és biztonságának követelményével összhangban gyakorolható.
	A rendőrségi fogdák döntő többségében az ügyvédi beszélő céljára szolgáló helyiségekben védőfal van felszerelve, de ez - az ügyészségi vizsgálat szerint - nem akadályozza a megfelelő kommunikációt. A személyes kapcsolattartásnak igazodnia kell a fogdák napirendjéhez, de arra a legtöbb fogdán munkaidőn kívül ill. hétvégén is lehetőség van. (Pl. a békéscsabai fogdán 5.30 és 21.30, a kerületi rendőrkapitányságokon 6.00 és 22.00 közt biztosítják a belépést a védők számára.) Az ezzel kapcsolatos panasz tehát nem tekinthető megalapozottnak.
	A Legfőbb Ügyészség arról tájékoztatott, hogy "a Fővárosi Főügyészség a Fővárosi Bv. Intézet parancsnokának intézkedését kezdeményezte annak érdekében, hogy a bv. intézet Gyorskocsi és Venyige utcai objektumaiban péntek délután is biztosítsák a védők számára a fogvatartottakkal való személyes kapcsolattartás lehetőségét." Az intézkedés eredményeként az ügyvédek 2001. március 23-tól - hivatali időben - péntek délután is beszélhetnek ügyfeleikkel.
Vizsgálatom során megállapítottam, hogy a Fővárosi Bv. Intézetben kialakított gyakorlat sérelmet okozott a védelemhez való alkotmányos joggal összefüggésben, az ügyészség azonban megtette a szükséges intézkedéseket a sérelem orvoslása érdekében, ennélfogva a vizsgálatot lezárom.

Budapest, 2001. április 13.

Gönczöl Katalin